नवाब मलिक का बड़ा आरोप-'क्रूज पार्टी में इंटरनेशनल ड्रग माफिया भी मौजूद था, सीसीटीवी फुटेज की जांच हो'
एनसीपी नेता ने समीर वानखेड़े, केपी गोसावी और प्रभाकर की कॉल डिटेल रिकॉर्ड की जांच की मांग की। इसके साथ ही उन्होंने क्रूज पार्टी में एक इंटरनेशनल ड्रग माफिया के शामिल होने की बात कही।
मुंबई: एनसीपी नेता नवाब मलिक ने आज फिर प्रेस कॉन्फ्रेंस में एनसीबी अधिकारी समीर वानखेड़े पर बड़ा आरोप लगाया है। उन्होंने कहा कि क्रूज पार्टी में एक इंटरनेशल ड्रग माफिया और उसकी महबूबा भी थी जो खतरानाक हथियार के साथ डांस कर रही थी। नवाब मलिक ने कहा कि इंटरनेशनल ड्रग माफिया दाढ़ी वाला शख्स है, और वो कहां है इसकी भी जांच की जाए। उन्होंने आरोप लगाया कि जानबूझकर ये पार्टी क्रूज पर रखी गई थी और इसमें कुछ लोगों को फंसाया गया। उन्होंने समीर वानखेड़े, केपी गोसावी और प्रभाकर की कॉल डिटेल रिकॉर्ड जांच की भी मांग की है।उन्होंने कहा कि लोग मेरे बारे में कह रहे हैं कि नवाब मलिक क्रूज की जांच भटकाने के लिए इधर-उधर की चीजें सामने ला रहा है। नवाब मलिक ने कहा कि क्रूज़ की पार्टी फैशन टीवी ने आयोजित की थी। बिना महाराष्ट्र सरकार की जानकारी के, कोविड प्रोटोकॉल होने का बावजूद कोई भी अनुमति महाराष्ट्र पुलिस से, राज्य के गृह विभाग से नहीं ली गई। इसको चलाने की अनुमति शिपिंग निदेशक से ली गई थी।उन्होंने कहा-'जो लोग जांच करने आए हैं मैं उन्हें कहता हूं कि क्रूज़ की CCTV मंगवाओ, जैसे खंगालेंगे दुनिया का बहुत बड़ा ड्रग माफिया उस पार्टी में था। उन्हीं लोगों ने ये पार्टी आयोजित की थी, खेल तो हो गया लेकिन खेल का खिलाड़ी दाढ़ी लिए हुए क्यों घूम रहा है इसका जवाब NCB को देना पड़ेगा।'नवाब मलिक ने कहा-' कहा जा रहा है कि क्रूज़ ड्रग मामले में जांच को भटकाने के लिए नवाब मलिक पिछले 20-22 दिन से अलग-अलग तरह से चीज़ों को सामने ला रहा है। मेरा काम है कि अगर कोई आंख पर पट्टी बांध ले तो उसको खोलना मेरा फर्ज़ है।'